‘แบงก์’คุมเข้มให้กู้
ธปท.แจงต้นตอเศรษฐกิจทรุดตัวลงผู้บริหารธนาคารระมัดระวังยาวถึงกลางปี
1 พ.ค. 2556

ธปท.แจงต้นตอเศรษฐกิจทรุดตัวลงผู้บริหารธนาคารระมัดระวังยาวถึงกลางปี
ธปท.คาดภาวะเศรษฐกิจเดือน มี.ค.ชะลอชั่วคราว เหตุการบริโภคลงทุนลดลง แถมธนาคารคุมเข้มปล่อยกู้ 
นายเมธี สุภาพงษ์ ผู้อำนวยการอาวุโส ฝ่ายนโยบายเศรษฐกิจการเงิน ธนาคารแห่งประเทศไทย (ธปท.) กล่าวว่า ภาวะเศรษฐกิจเดือน มี.ค.ชะลอลงเมื่อเทียบกับเดือนก่อนหน้า เนื่องจากการใช้จ่ายของภาคเอกชนหรือการใช้จ่ายในประเทศขยายตัวติดลบ 1.1% จากเดือนก่อนหน้าที่ติดลบ 0.6% สะท้อนจากการจัดเก็บภาษีมูลค่าเพิ่ม และการนำเข้าสินค้าอุปโภคบริโภคลดลง โดยเฉพาะสินค้าคงทน เช่น เครื่องใช้ไฟฟ้า และเฟอร์นิเจอร์ 
ขณะเดียวกันการลงทุนภาคเอกชนก็ขยายตัวติดลบ 0.7% จากเดือนก่อนหน้าที่ติดลบ 2.7% บวกกับรายได้ภาคการเกษตรก็ไม่ดีนัก หดตัวลงเล็กน้อยจากเดือนก่อนหน้าตามราคายางพาราและข้าวเปลือก 
นอกจากนี้ ยังพบว่าสินเชื่อในระบบธนาคารพาณิชย์ก็ชะลอตัวลง เนื่องจากธนาคารพาณิชย์ระมัดระวังในการปล่อยกู้มากขึ้น จึงส่งผลให้ภาพรวมเศรษฐกิจในเดือน มี.ค.ชะลอลง
ผู้บริหาร ธปท.ชี้แจงเพิ่มเติมว่า เท่าที่สังเกตสินเชื่อธนาคารพาณิชย์ที่ชะลอ ส่วนหนึ่งมาจากธนาคารพาณิชย์ระมัดระวังในการปล่อยสินเชื่อ ทั้งที่ให้กับภาคธุรกิจและสินเชื่อด้านการบริโภคมากขึ้น ซึ่งจากที่ ธปท.สำรวจความเห็นของผู้บริหารระดับสูงของธนาคารก็พบว่า จะมีการเข้มงวดและระมัดระวังการปล่อยสินเชื่อในไตรมาส 2 ด้วย
ทั้งนี้ ข้อมูลในเบื้องต้นธนาคารพาณิชย์น่าจะระมัดระวังสินเชื่อเพื่อการบริโภค เช่น สินเชื่อส่วนบุคคลที่ไม่มีหลักประกันมากที่สุด เพราะธนาคารคงไม่ต้องการให้สินเชื่อเร่งตัวไปมาก เนื่องจากต้องดูคุณภาพของสินเชื่อให้อยู่ในระดับที่บริหารจัดการได้ด้วย 
นายเมธี กล่าวว่า การชะลอลงของเศรษฐกิจของไทยเชื่อว่าไม่น่าจะเป็นเรื่องยาวนานน่าจะเป็นภาวะชั่วคราวเท่านั้น เนื่องจากความต้องการบริโภคหรือดีมานด์ในประทศยังมีต่อเนื่อง ไม่ได้หายไป เห็นได้จากการว่างงานยังต่ำ การทำงานนอกเวลาหรือโอทีก็ยังสูงขึ้นต่อเนื่อง ปัจจัยเหล่านี้ยังสนับสนุนให้เกิดการใช้จ่ายในประเทศในระดับที่ดีอยู่ และสนับสนุนให้เศรษฐกิจในปีนี้ยังขยายตัวได้ในระดับที่ดีอย่างต่อเนื่อง